CELEX: 
Language: hr
Date: 2021-03-24 00:00:00
Title: DELEGIRANA UREDBA KOMISIJE (EU) …/... o izmjeni delegiranih uredbi (EU) br. 1003/2013 i (EU) 2019/360 u pogledu godišnjih naknada za nadzor koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima za 2021.

OBRAZLOŽENJE
            
            
               1.KONTEKST DELEGIRANOG AKTA
            
            
               Člankom 62. Uredbe (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala)
                  1
                propisuje se da se prihodi Europskog nadzornog tijela za vrijednosne papire i tržišta kapitala (ESMA) sastoje od naknada koje se plaćaju ESMA-i u slučajevima utvrđenima u zakonodavstvu Unije te doprinosa nacionalnih javnih tijela, subvencije Unije, dobrovoljnih doprinosa država članica ili promatrača te dogovorenih naknada za publikacije, izobrazbu i sve druge usluge koje ESMA pruža na izričit zahtjev jednog nadležnog tijela ili više njih.
            
            
               ESMA je u Uniji nadzornik trgovinskih repozitorija, koji su infrastrukture za prikupljanje i vođenje evidencije o transakcijama izvedenicama i transakcijama financiranja vrijednosnim papirima. ESMA izdaje odobrenja za rad trgovinskim repozitorijima i nadzire njihovu usklađenost s relevantnim regulatornim zahtjevima. Trgovinski repozitoriji ESMA-i plaćaju jednokratnu naknadu za registraciju i godišnju naknadu za nadzor.
            
            
               Naknade koje trgovinski repozitoriji plaćaju ESMA-i izračunavaju se primjenom metodologije utvrđene u dvjema različitim delegiranim uredbama, od kojih se jedna odnosi na njihove aktivnosti povezane s izvedenicama
                  2
               , a druga na njihove aktivnosti povezane s transakcijama financiranja vrijednosnim papirima
                  3
               . Komisija je te delegirane uredbe donijela nakon ESMA-ina tehničkog savjeta i temelje se na načelima iz članka 72. Uredbe o infrastrukturi europskog tržišta (EMIR)
                  4
                i članka 11. Uredbe o transakcijama financiranja vrijednosnim papirima (SFTR)
                  5
               : 
            
            
               –plaćene naknade moraju u cijelosti pokriti ESMA-ine potrebne rashode za registraciju, priznavanje i nadzor trgovinskih repozitorija i  
            
            
               –iznos naknade zaračunane trgovinskom repozitoriju mora biti proporcionalan prometu dotičnog trgovinskog repozitorija. Nadalje, suzakonodavac je izmjenama EMIR-a uvedenima Uredbom 2019/834 (EMIR REFIT)
                  6
                propisao da se iznosom naknade zaračunane trgovinskom repozitoriju moraju pokriti svi razumni ESMA-ini administrativni troškovi koji se odnose na njegovu registraciju i ESMA-ine aktivnosti nadzora.
            
            
               Okruženje trgovinskih repozitorija Unije znatno se promijenilo od 1. siječnja 2021. Samo su dva od četiri trgovinska repozitorija koji su do 1. siječnja 2021. imala sjedište u Ujedinjenoj Kraljevini prenijela svoje poslovanje u Uniju i sada ondje pružaju usluge. U tu su svrhu osnovali nove subjekte s poslovnim nastanom u Uniji. 
            
            
               Ti su novi trgovinski repozitoriji stvarno započeli poslovati u Uniji u siječnju 2021. Kako bi se osiguralo da plaćaju naknadu za nadzor koja je proporcionalna njihovu stvarnom prometu koji će ove godine ostvariti u Uniji, Komisija predlaže da se doda novi članak u obje delegirane uredbe o naknadama koje trgovinski repozitoriji plaćaju ESMA-i, odnosno u Delegiranu uredbu br. 1003/2013 i Delegiranu uredbu 2019/360. Tim novim člankom trebalo bi propisati posebno referentno razdoblje za izračun primjenjivog prometa na temelju kojeg će se izračunavati godišnje naknade koje trgovinski repozitoriji 2021. plaćaju ESMA-i kako bi bolje odražavali promjene u okruženju trgovinskih repozitorija Unije. 
            
            
               2.SAVJETOVANJA PRIJE DONOŠENJA AKTA
            
            
               Postupovni aspekti
            
            
               ESMA je u studenome 2020. od Komisije zatražila da izmijeni metodologiju za izračun godišnjih naknada koje trgovinski repozitoriji 2021. plaćaju ESMA-i. ESMA je predložila da referentno razdoblje za izračun primjenjivog prometa trgovinskih repozitorija umjesto 2020. bude razdoblje od siječnja do lipnja 2021. 
            
            
               Komisija je od 22. prosinca 2020. do 11. siječnja 2021. u okviru pisanog postupka zatražila mišljenje od stručne skupine Europskog odbora za vrijednosne papire (EGESC). EGESC čine predstavnici država članica, Europske središnje banke, tajništva Odbora Europskog parlamenta za ekonomsku i monetarnu politiku te ESMA-e. Članovi EGESC-a uvelike su se složili s predloženim pristupom i nije bilo većih prigovora, iako je nekoliko država članica predložilo alternativna rješenja te situacije. Jedna država članica izrazila je zabrinutost zbog roka za izmjenu metodologije, koja bi trebala stupiti na snagu 2021. odnosno iste godine kada bi se trebala početi primjenjivati. Međutim, zbog mogućih posljedica neuvođenja predloženih izmjena potrebna je hitna izmjena metodologije za izračun godišnjih naknada koje trgovinski repozitoriji trebaju platiti 2021. 
            
            
               Nadalje, ovaj je delegirani akt objavljen kako bi javnost o njemu mogla dati mišljenje u skladu sa smjernicama za bolju regulativu od 9. veljače do 9. ožujka 2021. Komisija nije primila mišljenja o predloženom nacrtu delegiranog akta. 
            
            
               3.PRAVNI ELEMENTI DELEGIRANOG AKTA
            
            
               U članku 1. utvrđuje se godišnja naknada za nadzor za 2021. koju trgovinski repozitoriji plaćaju za aktivnosti obuhvaćene EMIR-om. 
            
            
               U članku 2. utvrđuje se godišnja naknada za nadzor za 2021. koju trgovinski repozitoriji plaćaju za aktivnosti obuhvaćene SFTR-om.
            
            
               U članku 3. propisan je datum stupanja akta na snagu. 
            
            
               4.PROCJENA UČINKA
            
         
         
            
               Cilj je predloženih izmjena raspodijeliti naknade među pojedinačnim trgovinskim repozitorijima tako da se osigura načelo proporcionalnosti sadržano u EMIR-u i SFTR-u, a ESMA-i omogući da nadoknadi sve svoje troškove nadzora trgovinskih repozitorija. Sljedeće tri alternative razmotrene su kao moguća rješenja:
            
            
               (1)primjenjivi promet koji su ostvarili novi trgovinski repozitoriji u Uniji dodati primjenjivom prometu trgovinskih repozitorija sa sjedištem u Ujedinjenoj Kraljevini iz iste grupe;
            
            
               (2)promijeniti referentno razdoblje primjenjivog prometa s razdoblja od siječnja do prosinca 2020. na razdoblje od siječnja do lipnja 2021.;
            
            
               (3)ostaviti nepromijenjenima postojeća pravila na temelju članka 3. stavka 2. Delegirane uredbe br. 1003/2013 i članka 2. stavka 4. Delegirane uredbe 2019/360 kojima se ESMA-i omogućuje da primjenjivi promet trgovinskog repozitorija koji nije poslovao cijelu godinu procijeni ekstrapolacijom vrijednosti izračunanih za broj mjeseci tijekom kojih je poslovao u godini (n-1) na cijelu godinu (n-1).
            
            
               Prva je opcija problematična jer na odgovarajući način ne odražava načelo proporcionalnosti u slučajevima kada se samo dio aktivnosti trgovinskih repozitorija u Ujedinjenoj Kraljevini prenosi u Uniju ili se uopće ne prenosi, dok druge aktivnosti ostaju u Ujedinjenoj Kraljevini. Dodavanje podataka trgovinskih repozitorija u Uniji podacima njihovih društava kćeri u Ujedinjenoj Kraljevini doista bi moglo dovesti do povećanja volumena u odnosu na stvarne aktivnosti novih trgovinskih repozitorija u Uniji. Nadalje, trgovinski repozitoriji u Uniji mogli bi postaviti pitanje pružanja informacija ESMA-i, kao europskom nadzornom tijelu, o prihodima svojih društava kćeri u Ujedinjenoj Kraljevini koja su od 1. siječnja 2021. u trećoj zemlji. Također nije jasno bi li taj pristup bio potpuno u skladu s trenutačnim tekstom odredbi. Zato se tom opcijom ne bi osigurala dovoljna proporcionalnost te je stoga odbačena. 
            
            
               I treća je opcija problematična zbog načela proporcionalnosti. Ako je poslovanje tek 1. siječnja 2021. preneseno s trgovinskih repozitorija u Ujedinjenoj Kraljevini na novoregistrirane trgovinske repozitorije u Uniji, ekstrapolacijom na temelju (nepostojećeg ili niskog) prometa u 2020. neće se dobiti odgovarajuća procjena aktivnosti za 2021. Kako bi se u cijelosti naplatile ESMA-ine naknade za nadzor, u opisanom bi se scenariju trgovinskim repozitorijima u Uniji koji su prije 1. siječnja 2021. poslovali u Uniji te naknade morale neproporcionalno naplatiti te bi naposljetku 2021. platili gotovo ukupnu godišnju naknadu za nadzor, iako 2021. možda neće uzrokovati ukupne ESMA-ine troškove nadzora. Uzimajući u obzir ESMA-in nacrt proračuna za 2021.
                  7
               , u kojem se navodi procijenjena naknada trgovinskih repozitorija u iznosu većem od 3,6 milijuna EUR bez izmjena delegiranih uredbi br. 1003/2013 i 2019/360, u praksi bi svaki od dvaju novih trgovinskih repozitorija platio ukupnu godišnju naknadu od 60 000 EUR (uključujući njihove aktivnosti u pogledu transakcija izvedenicama i transakcija financiranja vrijednosnim papirima); preostali iznos od 3,5 milijuna EUR morala bi platiti dva trgovinska repozitorija u Uniji koja su poslovala prije 1. siječnja 2021. U suprotnom bi se ESMA-in procijenjeni proračun za nadzor trgovinskih repozitorija morao znatno smanjiti, što bi imalo učinak koji bi vjerojatno trajao i nakon 2021. te bi moglo dovesti do neodgovarajućeg nadzora zbog manjka za to namijenjenih resursa. 
            
            
               Stoga i ta opcija u opisanom scenariju ima znatne nedostatke u pogledu proporcionalnosti i odgovarajućeg nadzora trgovinskih repozitorija. 
            
            
               Naposljetku, druga opcija nema iste nedostatke kao prva i treća opcija. Ta je opcija odabrana iz sljedećih razloga:
            
            
               i. temelji se na podacima za tekuću godinu koji odražavaju stvaran tržišni udio nakon Brexita;
            
            
               ii. odražava novu raspodjelu klijenata nakon Brexita, pri čemu postoji mogućnost da trgovinski repozitoriji neće imati slijednika u Uniji pa će njihovi klijenti morati prijeći u druge trgovinske repozitorije Unije;
            
            
               iii. pristup koji se temelji na podacima iz razdoblja od siječnja do lipnja primjenjivao se u sustavima trgovinskih repozitorija u okviru EMIR-a i SFTR-a od početka njihove primjene i stoga nije bilo podataka iz godine (n-1) na kojima bi se mogla temeljiti procjena (za EMIR 2014., a za SFTR 2020.). Stoga se taj pristup temelji na presedanu.
            
            
               5.UTJECAJ DELEGIRANOG AKTA NA PRORAČUN
            
            
               U skladu s člankom 62. Uredbe o ESMA-i, člankom 72. EMIR-a i člankom 11. SFTR-a, naknade koje trgovinski repozitoriji u Uniji plaćaju ESMA-i dio su ESMA-ina proračuna i njihovu je visinu potrebno utvrditi tako da ESMA može u cijelosti pokriti svoje potrebne rashode za registraciju i nadzor trgovinskih repozitorija. 
            
            
               Međutim, predložene izmjene delegiranih uredbi br. 1003/2013 i 2019/360 ne bi trebale utjecati na ESMA-in proračun niti imati neopravdani učinak na trgovinske repozitorije. Kako je prethodno objašnjeno, tim će se izmjenama omogućiti da se među trgovinskim repozitorijima u Uniji naknade raspodijele proporcionalno njihovu prometu. 
            
            
               Predložene izmjene neće utjecati na subvenciju Unije iz općeg proračuna Europske unije (dio Komisija) koju ESMA prima kao dio svojih prihoda u skladu s člankom 62. stavkom 1. točkom (b) Uredbe (EU) br. 1095/2010. 
            
            
               DELEGIRANA UREDBA KOMISIJE (EU) …/...
            
            
               оd 24.3.2021.
            
            
               o izmjeni delegiranih uredbi (EU) br. 1003/2013 i (EU) 2019/360 u pogledu godišnjih naknada za nadzor koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima za 2021.
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj stranci i trgovinskom repozitoriju
                  8
               , a posebno njezin članak 72. stavak 3.,
            
            
               uzimajući u obzir Uredbu (EU) 2015/2365 Europskog parlamenta i Vijeća od 25. studenoga 2015. o transparentnosti transakcija financiranja vrijednosnih papira i ponovne uporabe te o izmjeni Uredbe (EU) br. 648/2012
                  9
               , a posebno njezin članak 11. stavak 2.,
            
            
               budući da:
            
            
               (1)Naknade koje trgovinski repozitoriji plaćaju ESMA-i izračunavaju se primjenom metodologije utvrđene u delegiranim uredbama (EU) br. 1003/2013 i (EU) 2019/360. Referentno razdoblje za primjenjivi promet u tim delegiranim uredbama jest godina koja prethodi godini u kojoj su prihodi uplaćeni.
            
            
               (2)Dana 1. veljače 2020. Ujedinjena Kraljevina povukla se iz Europske unije i Europske zajednice za atomsku energiju. U skladu s prijelaznim razdobljem utvrđenim u članku 126. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, pravo Unije prestalo se primjenjivati na Ujedinjenu Kraljevinu i u njoj od 31. prosinca 2020.
            
            
               (3)Dva trgovinska repozitorija s poslovnim nastanom u Ujedinjenoj Kraljevini prenijela su dio svojih usluga i aktivnosti u Uniju kako bi mogli nastaviti obavljati aktivnosti i pružati usluge drugim ugovornim stranama s poslovnim nastanom u Uniji. Zbog toga se znatno promijenio broj trgovinskih repozitorija koji posluju u Uniji. 
            
            
               (4)Novi trgovinski repozitoriji u Uniji stvarno su počeli poslovati u Uniji u siječnju 2021. te je njihova razina aktivnosti u 2020. gotovo nepostojeća. Stoga bi njihova godišnja naknada za nadzor za 2021. bila zanemariva, iako će njihove aktivnosti vjerojatno biti znatne. Kako bi se osiguralo da plaćaju naknadu koja je proporcionalna njihovu stvarnom prometu u Uniji, njihova godišnja naknada za nadzor za 2021. trebala bi se izračunati na temelju njihova primjenjivog prometa u prvoj polovini 2021. 
            
            
               (5)Kako bi ESMA u 2021. mogla proporcionalno zaračunati naknade trgovinskim repozitorijima i istodobno pokriti sve troškove njihova nadzora, potrebno je promijeniti referentno razdoblje za izračun godišnjih naknada koje trgovinski repozitoriji 2021. plaćaju ESMA-i. Budući da su relevantni trgovinski repozitoriji registrirani kod ESMA-e na temelju uredbi (EU) br. 648/2012 i (EU) 2015/2365, trebalo bi istodobno izmijeniti to referentno razdoblje. 
            
            
               (6)Delegirane uredbe (EU) br. 1003/2013 i (EU) 2019/360 trebalo bi stoga na odgovarajući način izmijeniti. 
            
            
               (7) Kako bi se neposredno olakšao djelotvoran i učinkovit nadzor te provedba, ova bi Uredba trebala hitno stupiti na snagu,
            
            
               DONIJELA JE OVU UREDBU:
            
            
               Članak 1. 
               Izmjena Delegirane uredbe (EU) br. 1003/2013
            
            
               Sljedeći članak 15.a umeće se u Delegiranu uredbu (EU) br. 1003/2013:
            
            
               „Članak 15.a 
               Godišnja naknada za nadzor za 2021. za trgovinske repozitorije koji su bili registrirani 31. prosinca 2020.
            
            
               1.Trgovinskim repozitorijima koji su 31. prosinca 2020. već bili registrirani kod ESMA-e zaračunava se godišnja naknada za nadzor za 2021. izračunana u skladu s člankom 7. Međutim, za potrebe članka 7. stavka 2. točke (c) primjenjivi promet trgovinskih repozitorija izračunava se u skladu sa stavkom 2.
            
            
               2.Za potrebe stavka 1. primjenjivi promet trgovinskog repozitorija zbroj je po jedne trećine svega od sljedećeg:
            
            
               (a)prihoda trgovinskog repozitorija ostvarenih osnovnim funkcijama središnjeg prikupljanja i vođenja evidencije o izvedenicama u razdoblju od 1. siječnja 2021. do 30. lipnja 2021. podijeljenih s ukupnim prihodima svih registriranih trgovinskih repozitorija ostvarenima osnovnim funkcijama središnjeg prikupljanja i vođenja evidencije o izvedenicama u razdoblju od 1. siječnja 2021. do 30. lipnja 2021.;
            
            
               (b)broja trgovanja prijavljenih trgovinskom repozitoriju u razdoblju od 1. siječnja 2021. do 30. lipnja 2021. podijeljenog s ukupnim brojem trgovanja prijavljenih svim registriranim trgovinskim repozitorijima u razdoblju od 1. siječnja 2021. do 30. lipnja 2021.;
            
            
               (c)broja evidentiranih otvorenih trgovanja na dan 30. lipnja 2021. podijeljenog s ukupnim brojem evidentiranih otvorenih trgovanja na dan 30. lipnja 2021. u svim registriranim trgovinskim repozitorijima.
            
         
         
            
               3.Iznos godišnje naknade za nadzor iz stavka 1. umanjuje se za svaki iznos koji je trgovinski repozitorij već uplatio u skladu s člankom 11. stavkom 1. prije [Ured za publikacije: unijeti datum stupanja na snagu ove Uredbe].
            
            
               Ako je iznos koji je trgovinski repozitorij već uplatio u skladu s člankom 11. stavkom 1. prije [Ured za publikacije: unijeti datum stupanja na snagu ove Uredbe] veći od godišnje naknade za nadzor izračunane u skladu sa stavkom 1., ESMA trgovinskom repozitoriju nadoknađuje tu razliku.
            
            
               4.Odstupajući od članka 11. stavka 1., godišnja naknada za nadzor za 2021. za trgovinske repozitorije iz stavka 1. dospijeva 31. listopada 2021.
            
            
               5.ESMA šalje račun za uplatu godišnje naknade za nadzor za 2021. trgovinskim repozitorijima iz stavka 1. najmanje 30 dana prije datuma plaćanja.
            
            
               6.Čim revizija računa za 2021. postane dostupna, trgovinski repozitoriji iz stavka 1. dostavljaju u ESMA-i pokazatelje iz članka 3. stavka 1. za 2021.
            
            
               Trgovinskim repozitorijima zaračunava se razlika između stvarno plaćene godišnje naknade za nadzor za 2021. i godišnje naknade za nadzor koju bi trebali platiti za 2021. da se izračun primjenjivog prometa temeljio na pokazateljima prijavljenima u skladu s prvim podstavkom.
            
            
               ESMA šalje račun za svaku dodatnu uplatu u skladu s drugim podstavkom najmanje 30 dana prije predmetnog datuma plaćanja.”
            
            
               Članak 2. 
               Izmjena Delegirane uredbe (EU) 2019/360
            
            
               Sljedeći članak 15.a umeće se u Delegiranu uredbu (EU) 2019/360:
            
            
               „Članak 15.a 
               Godišnja naknada za nadzor za 2021. za trgovinske repozitorije koji su bili registrirani 31. prosinca 2020.
            
            
               1.Trgovinskim repozitorijima koji su 31. prosinca 2020. već bili registrirani kod ESMA-e zaračunava se godišnja naknada za nadzor za 2021. izračunana u skladu s člankom 6. Međutim, za potrebe članka 6. stavka 2. točke (b) primjenjivi promet trgovinskih repozitorija izračunava se u skladu sa stavkom 2.
            
            
               2.Za potrebe stavka 1. primjenjivi promet trgovinskog repozitorija zbroj je sljedećih iznosa:
            
            
               –prihoda ostvarenih od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima u razdoblju od 1. siječnja 2021. do 30. lipnja 2021. i
            
            
               –primjenjivih prihoda od pomoćnih usluga trgovinskog repozitorija u skladu s člankom 2. stavcima 1. i 2. u razdoblju od 1. siječnja 2021. do 30. lipnja 2021.
            
            
               podijeljenih sa zbrojem:
            
            
               –ukupnih prihoda ostvarenih od osnovnih funkcija središnjeg prikupljanja i vođenja evidencije o transakcijama financiranja vrijednosnim papirima u razdoblju od 1. siječnja 2021. do 30. lipnja 2021. koje su ostvarili svi registrirani trgovinski repozitoriji i
            
            
               –primjenjivih prihoda od pomoćnih usluga u skladu s člankom 2. stavcima 1. i 2. u razdoblju od 1. siječnja 2021. do 30. lipnja 2021. koje su ostvarili svi registrirani trgovinski repozitoriji.
            
            
               3.Iznos godišnje naknade za nadzor iz stavka 1. umanjuje se za svaki iznos koji je trgovinski repozitorij već uplatio u skladu s člankom 10. stavkom 1. prije [Ured za publikacije: unijeti datum stupanja na snagu ove Uredbe].
            
            
               Ako je iznos koji je trgovinski repozitorij već uplatio u skladu s člankom 10. stavkom 1. prije [Ured za publikacije: unijeti datum stupanja na snagu ove Uredbe] veći od godišnje naknade za nadzor izračunane u skladu sa stavkom 1., ESMA trgovinskom repozitoriju nadoknađuje tu razliku.
            
            
         
         
            
               4. Odstupajući od članka 10. stavka 1., godišnja naknada za nadzor za 2021. za trgovinske repozitorije iz stavka 1. dospijeva 31. listopada 2021.
            
            
               5.ESMA trgovinskim repozitorijima iz stavka 1. šalje račun za uplatu godišnje naknade za nadzor za 2021. najmanje 30 dana prije datuma plaćanja.
            
            
               6.Kada revidirani financijski izvještaji za 2021. postanu dostupni, trgovinski repozitoriji iz stavka 1. dostavljaju ESMA-i pokazatelje iz članka 2. stavka 3. za 2021.
            
            
               Trgovinskim repozitorijima zaračunava se razlika između stvarno plaćene godišnje naknade za nadzor za 2021. i godišnje naknade za nadzor koju bi trebali platiti za 2021. da se izračun primjenjivog prometa temeljio na pokazateljima prijavljenima u skladu s prvim podstavkom.
            
            
               ESMA šalje račun za svaku dodatnu uplatu u skladu s drugim podstavkom najmanje 30 dana prije predmetnog datuma plaćanja.”
            
            
               Članak 3. 
               Stupanje na snagu
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 24.3.2021.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 331, 15.12.2010., str. 84.
               
               
                  
                     (2)
                  
                        Delegirana uredba Komisije (EU) br. 1003/2013 od 12. srpnja 2013. kojom se dopunjuje Uredba (EU) br. 648/2012 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima.
               
               
                  
                     (3)
                  
                        Delegirana uredba Komisije (EU) 2019/360 od 13. prosinca 2018. o dopuni Uredbe (EU) 2015/2365 Europskog parlamenta i Vijeća u vezi s naknadama koje Europsko nadzorno tijelo za vrijednosne papire i tržišta kapitala zaračunava trgovinskim repozitorijima.
               
               
                  
                     (4)
                  
                        Uredba (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju.
               
               
                  
                     (5)
                  
                        Uredba (EU) 2015/2365 Europskog parlamenta i Vijeća o transparentnosti transakcija financiranja vrijednosnih papira i ponovne uporabe.
               
               
                  
                     (6)
                  
                        SL L 141, 28.5.2019., str. 42.–63.
               
               
                  
                     (7)
                  
                        Str. 54., 
                  ESMA-in godišnji program rada za 2021.
               
               
                  
                     (8)
                  
                        SL L 201, 27.7.2012., str. 1. 
               
               
                  
                     (9)
                  
                        SL L 337, 23.12.2015., str. 1.